Papersnake/gushiwen huggingface dataset:
又登碧云亭感怀三十首
吴芾（宋代）

晚上危亭瞰野塘，藕花无数散清香。
若为荷叶分青绿，一半红妆半淡妆。
潘氏可轩
薛嵎（宋代）

可人居此地，称此可轩名。
力学倘无倦，终身集大成。
言辞寓深浅，权度要分明。
体认工夫到，何妨缓作程。
和倪敦复观梅三首 其一
郭祥正（宋代）

闻说观梅借烛光，今宵为我更开觞。月来枝上冰生艳，风过梢头玉有香。

羌笛几声传旧曲，菱花一夜照繁妆。坐中老杜凌何逊，索酒题诗思欲狂。
学易堂作
刘跂（宋代）

幽居淡无营，饱食心晏如。老不任作务，读我少时书。
诗
杜育（魏晋）

临下览群动。
新池水涸股引于前溪辱道祖来观
葛胜仲（宋代）

吾庐新筑薰风堂，其下方池手亲掘。畚插初无邻里相，垠隅那亲波澜阔。

旱涸俄惊拆龟兆，灌输未免翻龙骨。街南大浸卷滔滔，巷北小渠来汨汨。

胶杯忽觉水痕涨，抱瓮免嗟人力竭。已怜红芰浃枯荄，更喜赪鳞救濡沫。

幽居胜事快先睹，上客高轩为轻出。蛟龙好在且泥蟠，他年岂复池中物。
腊夜普明寺睡觉
杨万里（宋代）

作腊聊村酒，依人只短檠。
略无更可数，听到雨无声。
犬吠知何苦，鸡寒肯更鸣。
生来眠不足，老去梦难成。
即事
释文珦（宋代）

偶被鸟声惊破梦，无心行到黄龙洞。
道人已击晚香钟，犹有残阳在高栋。
幽事
陆游（宋代）

尘抱年来尽扫空，柴门幽事与谁同？水生初涨一溪绿，花落已浮千点红。
愁赖橐泉存旧法，困凭顾渚策新功。
故人岷下无消息，尺素凭谁寄断鸿？
嵩山石淙侍宴应制
崔融1（唐代）

洞口仙岩类削成，泉香石冷昼含清。龙旗画月中天下，

凤管披云此地迎。树作帷屏阳景翳，芝如宫阙夏凉生。

今朝出豫临悬圃，明日陪游向赤城。
和张赛赛
崔木（宋代）

琴书相伴到神州，幸际朋俦过遇沟。主礼殷勤排燕会，佳人宛转动莺喉。

自惭馀子无才学，却使当年与唱酬。尤幸期时再相见，从今应不作花羞。
燕归梁（中吕调）
柳永（宋代）

轻蹑罗鞋掩绛绡。传音耗、苦相招。语声犹颤不成娇。乍得见、两招消。

匆匆草草难留恋、还归去、又无聊。若谐雨夕与云朝。得似个、有嚣嚣。
次韵草堂主人雨中十首 其九
周紫芝（宋代）

浴凫飞鹭下横塘，花过莺归草自长。恰似碧鸡坊口望，浣花溪上一茅堂。
行台种竹诗答林见素子
张吉（明代）

此君美多仪，苍玉何错落。竦立天地间，盘据有根脚。

轩皇俾厥祖，听凤鸣阿阁。后贡三邦来，神禹亲采度。

亦惟睿圣公，文彩相照灼。国士歌长风，繁星动寥廓。

公徂日已远，道降日已薄。典午三四儿，醟昏媚狂药。

贞姿久污蔑，荡涤待公作。溔溔湖水东，清阴散葵藿。

邦人困利涉，恃此为大笮。蜿蜒蟠中皋，舒卷恁宽绰。

感叹二仪中，融风载销铄。盍作吹参差，广庭谐舜乐。
玉城十景为侍御泾邑叶公赋 其八 桓城映玉
胡应麟（明代）

万堞嵯峨照水明，纷纷鸾鹤下瑶京。狂来欲趁罡风起，十二楼台望五城。
怀云帆荆州 其一
帅远燡（清代）

记从深雪夜，来访子云居。一见旋分袂，三年不得书。

江陵余落日，风雨倍愁予。为问荆南客，何时寄鲤鱼。
谢张法曹万顷小山暇景见忆
钱起（唐代）

乐道随去处，养和解朝簪。茅堂近丹阙，佳致亦何深。

退食不趋府，忘机还在林。清风乱流上，永日小山阴。

解箨雨中竹，将雏花际禽。物华对幽寂，弦酌兼咏吟。

自昔仰高步，及兹劳所钦。郢歌叨继组，知己复知音。
有感
刘禹锡（唐代）

死且不自觉，其馀安可论。昨宵凤池客，今日雀罗门。

骑吏尘未息，铭旌风已翻。平生红粉爱，惟解哭黄昏。
送卢弋阳景宣诗
潘尼（魏晋）

杨朱焉所哭，歧路重别离。屈原何伤悲，生离情独哀。

知命虽无忧，仓卒意低回。欢气从中发，洒泪随襟颓。

九重不常键，阊阖有时开。愧无贮衣献，贻言取储怀。
柳梢青
朱敦儒（宋代）

红分翠别。宿酒半醒，征鞍将发。楼外残钟，帐前残烛，窗边残月。

想伊绣枕无眠，记行客、如今去也。心下难弃，眼前难觅，口头难说。
郊庙歌辞。享章怀太子庙乐章。送文舞迎武舞
佚名（唐代）

羽籥崇文礼以毕，干鏚奋武事将行。

用舍繇来其有致，壮志宣威乐太平。
淳熙乙未登科是夏再中教官得绿绍兴府教授秋
项安世（宋代）

元祐真人第九春，玉颜惊喜识荆人。
如今凤质龙章士，又合抡魁作近臣。
禅人并化主写真求赞
释正觉（宋代）

老发衰髭，顶雪颔丝。
方头似凿，钝口如椎。
相逢閒受用，惯喫落便宜。
蒲鞋价贱陈尊宿，浆水钱还王老师。
法不当情兮平等得定慧之学，心无所住兮自然见离微之时。
一志
胡仲弓（宋代）

念头才起处，此一常分明。
其中有主帅，谈笑驱五兵。
春末寄周琏
贯休（唐代）

暮角含风雨气曛，寂寥莓翠上衣巾。道情不向莺花薄，

诗意自如天地春。梦入乱峰仍履雪，吟看芳草只思人。

手中孤桂月中在，来听泉声莫厌频。
送邢道州赵邵州归湖南
吕本中（宋代）

相逢不得款，奈此别离何。长涂已新秋，从此风雨多。

欣然出残暑，如鸟离网罗。我独此淹留，衰病日婆娑。

跂足望二子，洞庭秋始波。道州通家旧，口辩如悬河。

邵州我表弟，玉也保不磨。无由得相就，相近日经过。

黄尘翻马足，未暇眄庭柯。何时寄书来，与我消睡魔。

天凉不饮酒，为子一高歌。
题王谌潜泉蛙吹二首
岳珂（宋代）

枫落吴江冷，曾闻五字传。
悬知鸷累百，何待己能千。
清气溪山宅，閒情月露篇。
六经须鼓吹，吾子盍先鞭。
新岁六日淩江驿新晴即事四绝句 其三
湛若水（明代）

溪叟坐暄背，溪童出采芳。轻风舞莺燕，平野鸣牛羊。
牡丹花下集同袁箨庵唐祖命方尔止张瑶星余澹心黄俞邰诸君子长句一首
钱陆灿（清代）

前岁花时渡江去，去岁吴门三月暮。三度花开一度看，今看恰在金陵住。

金陵旧是帝王都，岁岁花开如画图。此花又殿春风后，朱衣王谢相传呼。

一筵醵费中人产，一花千人万人眼。金盘彩篮共贻赠，招邀名士分折柬。

永和兰亭金谷园，月落檀板催金尊。百尺乌丝长到地，清辞艳句争飞翻。

得所秾花易消歇，子规啼血栖宫阙。无复天彭百驮花，王孙五胜埋香国。

花残人散可怜春，十处园林九处尘。欲往城南访耆旧，酒徒零落空芳辰。

太史园中花百种，红欹绿捧花头重。花神有意洗妆迟，要勒词头固君宠。

诸公同日看花来，邓生酒瓮还重开。廿年无此好事者，无诗不醉那能回。

酒醉诗成花欲语，明岁花开待予汝。春雨春风作主人，鸾飘凤泊同羁旅。
送士昭兄赴南外敦宗院二首 其一
薛季宣（宋代）

人道温陵郡，山川似洛阳。怀兄尚淹滞，敦族暂翱翔。

会见亲先汉，方期变有唐。万安秋夜月，多称古文章。
村居早出
张嵲（宋代）

草白露初晓，好鸟啼高林。
篱下水流急，门前山气深。
花光迷近甸，柳色映遥岑。
春物自鲜萦，但伤离乱心。
还成骑马出，恻怆望城阴。
舆地图载河池有智州山意为名胜询之州人无有知者口占一绝
黄公仪（明代）

河池环绕尽皆山，叠嶂层峦莫可攀。问及智州人不识，名山虚列地图间。
山坡羊·燕城述怀
刘致（元代）

云山有意，轩裳无计，被西风吹断功名泪。
去来兮，再休提！
青山尽解招人醉，得失到头皆物理。
得，他命里；失，咱命里。
题汪水云诗卷
杨学李（宋代）

野服意翛然，心无世网牵。
衣冠旧朝士，湖海老诗仙。
横槊思公瑾，登楼忆仲宣。
潇湘风月好，何日理归船。
故殿撰修史李舍人挽章二首
曹彦约（宋代）

丁未慈恩盛，从容最后来。
一从辞墨绶，三徙入鸟台。
记动时方好，持衡去不回。
恩荣频出綍，晚遇有馀哀。
乞梅曾宏甫二首
曾几（宋代）

腊前腊后无非雪，溪北溪南并是梅。
知有家山难觅路，敢烦健步送春来。
同醉余家兄游南屏山
沈谨学（清代）

鸟啼不数声，众绿一齐晓。力以游山勇，兴自芳春好。

夜来雷雨过，山径犹湿草。登顿穷曲盘，已出万松杪。

俯瞩但苍苍，西湖一杯小。
资国寺西斋示超然二首 其一
释德洪（宋代）

对眠偶此风雨夕，又近寒岩槲叶村。谢昼未焚风鉴在，韦郎不见语言存。

岁时暗觉持山去，忧患空惊斫水痕。绿发彫零心已死，成蹊桃李落华分。
赠武处士
韦庄（唐代）

一身唯一室，高静若僧家。扫地留疏影，穿池浸落霞。

绿萝临水合，白道向村斜。卖药归来醉，吟诗倚钓查。
以爱汝玉山草堂静七字分韵得汝字
姚文奂（元代）

仲春会桃源，青年映霞举。道人吹铁笛，主者捉玉麈。

野航晨不渡，溪渔来何许？攲坐蟠根阴，匡庐故仙侣。

众宾各雅兴，辞适忘尔汝。怀哉张李辈，明月在空渚。

复念东海迁，云林夜来雨。
风入松 午日垂虹桥嵋雪明府志伊徵君同制
李良年（清代）

风波不放旅愁闲。佳节阑删。五丝却系松陵棹，酒旗青、且泊前滩。

断岸烟葵笑客，隔纱商女凭栏。

水车千桨似湘沅。昨有人看。濛濛疏雨浑无赖，小楼西、一带云鬟。

料得石榴裙湿，谁迎桃叶舟还。
发丹阳後寄徐元舆
梅尧臣（宋代）

别君忽五年，相望非一日。
会合如梦寐，欣喜对形质。
是时春已仲，临水柳未密。
载酒相与游，轻舠劣容膝。
禅扃竹下过，乳井松间出。
烹茶觉暂醒，岸帻情弥逸。
兴阑乘月归，及旦解行繂。
离怀更宿酲，远想都如失。
鹭洲胜会以病阻赴漫占二首 其一
邹元标（明代）

懒慢山中学耦耕，丁丁伐木忆同声。天开章贡千年会，人卧衡庐百感生。

未许春风分半席，独将明月拥孤城。从来鹭水澄澄绿，好向江门共濯缨。
次韵朱昂仲见寄一绝
喻良能（宋代）

使君诗酒日娱嬉，燕寝新来一段奇。
政是梦熊佳节里，释迦抱送宁馨儿。
丞相温公挽词三首
陈师道（宋代）

恭默思良弼，诗书正百工。
事多违谢傅，天遽夺杨公。
一代风流尽，三师礼数崇。
若无天下议，美恶并成空。
玉泉寺南三里涧下多深红踯躅繁艳殊常感惜题诗以示游者
白居易（唐代）

玉泉南涧花奇怪，不似花丛似火堆。今日多情唯我到，

每年无故为谁开。宁辞辛苦行三里，更与留连饮两杯。

犹有一般辜负事，不将歌舞管弦来。
漫书呈几复三首
黄庭坚（宋代）

秋虫振羽惊寒梦，河汉西斜夜独兴。
欲罢不能呼子起，新凉宜近读书灯。
题岘樵枌东老屋校韵图
李慈铭（清代）

古人取韵缓，清浊限方域。世儒泥章句，音义遂烦数。

长短齐人言，轻重汉儒读。后出益纷拿，圈发逞私欲。

梁陈讲声病，强以四声束。高贵暨梁武，卓识独破俗。

奈此风会趋，浮华斫其朴。颠倒言下上，虚实昧秀宿。

鲖乃切纣红，顼改翻许绿。燕说谁为刊，天籁返遭梏。

北宋家法存，近守唐代躅。丁贾皆经儒，同志有洙淑。

十卷十二凡，部别慎通独。悂缪偶貤孙，典刑未祧陆。

字不取类隔，文亦参篇玉。别体务荟萃，一音自联属。

虽病雅俗殽，尤多形体复。观过宜知仁，多文在富蓄。

谁欤妄兼并，画部成百六。疵议丛刘渊，创始实文郁。

国朝勇复古，亭林首张目。十部至廿一，研析递繁缛。

经子务博证，集矢遍吴棫。入声互割配，头脯强接续。

其意或过通，往往见违触。之脂支必分，元魂痕当副。

无锡与仪徵，雅冀古骚复。昌言终未行，习非徒娽娽。

蒙尝发狂论，吹万贵抱蜀。双声本天机，造化具宫角。

六书半形声，偏旁不相黩。持此两大端，如宗合其族。

一扫尘径芜，兼通绝津轴，霓蜺枉分别，颇陂免点辱。

屡欲勒一书，私以诏家塾，病懒辍觚翰，家贫艰毕牍。

羡君勤著述，榆阴掩深屋。朝夕罗丹铅，雅话尽籑录。

简炼比治兵，爬梳类折狱。即觇经济优，岂为盘错衄。

此图便千秋，雕虫等奴仆。
十一月二十六日同君亮表侄展外袓墓谨赋
陈曾寿（清代）

冈陵睪远神犹接，云水重来世已新。海阔天空一抔土，夙兴夜寐廿年身。

惊风飘荡鸾凰族，上帝畸零虮虱臣。寸烛寒香回暝色，木兰残雪尚嶙峋。
浪淘沙令
张翥（元代）

醉胆望秋寒。星斗阑干。小窗人影月明间。客里不知归是梦，只影吴山。

行路自来难。长铗休弹。黄尘到底涴儒冠。一片白鸥湖上水，闲了渔竿。
醉题广州使院
郑愚（唐代）

数年百姓受饥荒，太守贪残似虎狼。

今日海隅鱼米贱，大须惭愧石榴黄。
独立
方岳（宋代）

茅茨烟树水溶溶，篱落人家带晚春。
独立西风无一事，自撑短艇看芙蓉。
重辟西湖 其一
林㟽（宋代）

镜奁平处小桥西，桥外轻鸥掠镜飞。凿破青云放山出，拨开碧藓引湖归。

带烟插柳阴虽瘦，趁雨栽荷绿已肥。欲借禽鱼祝君寿，君恩宽大此情微。
七夕
徐凝（唐代）

一道鹊桥横渺渺，千声玉佩过玲玲。
别离还有经年客，怅望不如河鼓星。
病中遣怀
陆游（宋代）

菘芥煮羹甘胜蜜，稻粱炊饭滑如珠。
上方香积宁过此？惭愧天公养病夫。
寄九峰觉老时自因胜退居
王铚（宋代）

京江别我正坚冰，拂袖归来道更增。
又见岭梅来驿使，懒将庭柏对谈们。
半廓冷月溪山雾，一炷幽香殿阁灯。
此亦世间愁绝处，岭猿岁晚哭寒藤。
送绵袄与东冈
释绍昙（宋代）

罗纹结角见踪由，翻著从教刺眼休。
线路放开绵密密，瞿昙踢出脚尖头。
满江红 其二
刘克庄（宋代）

糁径红裀，莫要放、儿童抛砾。知渠是、仙家变幻，佛家空色。

青女无端工剪彩，紫姑有祟曾迷赤。但双双、戏蝶绕空枝，飞还息。

鲸量减，驹阴急。芳事过，馀情惜。漫新腔窈渺，奏云和瑟。

飘荡随他红叶水，萧条化作青芜国。忆桥边、池上共攀翻，空留迹。
春日郊行 其一
倪鸿（清代）

红棉碧嶂挂斜晖，陌上谁歌缓缓归。二月杨花飞似雪，东风吹上酒人衣。
送羊振文归觐桂阳
颜萱（唐代）

高挂吴帆喜动容，问安归去指湘峰。悬鱼庭内芝兰秀，

驭鹤门前薜荔封。红旆正怜棠影茂，彩衣偏带桂香浓。

临岐独有沾襟恋，南巷当年共化龙。
病中辱张常侍题集贤院诗，因以继和
白居易（唐代）

天禄阁门开，甘泉侍从回。图书皆帝籍，寮友尽仙才。

骑省通中掖，龙楼隔上台。犹怜病宫相，诗寄洛阳来。
思家
胡仲参（宋代）

夜梦到山居，回头千里馀。屡传归去信，不得寄来书。

小径应添笋，荒畦欠理蔬。客程频得雨，田里事何如。
过永州道间
李曾伯（宋代）

雨欠农忧燥，风多客苦埃。
犹寒莺未出，将社燕还来。
桃放红凝脸，梅飘粉褪腮。
春山如旧识，一笑病颜开。
和裴库部诸家雪 侯家
刘攽（宋代）

裘马寒逾壮，歌钟暝未閒。排云朝象阙，踏冻猎黄山。

上客珠装履，妖姬玉缀鬟。园林通夜赏，洞户不须关。
江南好 其三 懒云窝
许英（清代）

云容懒，寂寂意如何。慵向春风寻雨梦，惯偕夜月伴诗魔。

添我懒还多。
时宰生日诗五首 其二
周紫芝（宋代）

历世由羲轩，百相标简牍。操术难具论，大抵一言足。

所尚必仁恩，所禁在杀戮。皋陶期无刑，四海自肃穆。

敷德益所赞，坐使有苗服。西都郅支功，萧相不肯录。

有唐未开边，宋璟乃当轴。向来多谬悠，纷纷空食肉。

一言俞玉音，万灶休野宿。不战乃为功，休兵岂无福。
送杜堪才以江汉故人少为韵 其二
邹浩（宋代）

杜陵世多人，风流自唐汉。振衣入朝廷，玉立争璀璨。

若人独何为，辕下尚羁绊。舌在且加餐，慎勿发长叹。
和人游嵩山十二题其八·天门泉
范仲淹（宋代）

天门有灵泉，埃尘未尝至。
日月自高照，云霞亦辉庇。
惟抱夷齐心，饮之可无愧。
十八坊诗 义泉
王十朋（宋代）

官费接筒竹，民蠲沽水钱。丁宁后来者，莫负义名泉。
攸县周克己交翠轩
王褒（两汉）

梦逐舂陵云，手探濂溪水。溪回气若合，万顷清无底。

云间无极翁，白发垂两耳。青盖驾苍虬，顾视启玉齿。

黄卷千万言，大道直如矢。循环造化机，日月无停晷。

采华掇桂英，飧腴窥石髓。䆳谷佩独闻，层崖杖恒倚。

觉来户牗空，阶除翠交委。高树移繁阴，閒花落轻蕊。

晴光散疏帘，春色侵净几。端坐物意多，萋萋望中是。
咏螺蚌诗
谢惠连（南北朝）

轻羽不高翔。
自用弦纲罗。
织鳞惑芳饵。
故为钓所加。
螺蚌非有心。
沉迹在泥沙。
文无雕饰用。
味非鼎俎和。
春去也 春愁
董元恺（清代）

春来风雨侬愁做。送得春是，却是愁来路。愁来原是共春来，春是不带愁同去。

愁欲留春少驻。春竟抛愁独去。何如索性不逢春，一年长在愁边住。
兰亭诗二首 其一
孙绰（魏晋）

春咏登台，亦有临流。怀彼伐木，宿此良俦。修竹荫沼，旋濑萦丘。

穿池激湍，连滥觞舟。
绕佛阁（赠郭季隐）
吴文英（宋代）

茜霞艳锦，星媛夜织，河汉鸣杼。红翠万缕。送幽梦与、人闲绣芳红。怨宫恨羽。孤剑漫倚，无限凄楚。□□□□。赋情缥缈、东风扬花絮。

镜里半髯雪，向老春深莺晓处。长闭翠阴、幽坊杨柳户。看故苑离离，城外禾黍。短藜青屦。笑寄隐闲追，鸡社歌舞。最风流、垫巾沾雨。
次韵仲志荷珠
姜特立（宋代）

观彼雨中荷，跳珠自涓滴。
初集尚端停，稍多远倚侧。
虚明是本体，不受世鑽刻。
初疑鲛人泣，泪向盘中掷。
又疑石笋街，抛洒天不惜。
但见漾玻瓈，讵容登几格。
高低相依映，倾泻才咫尺。
浏漓丹砂汞，晃荡摩尼色。
照乘傥见收，价恐千金直。
日乾风势定，泯若无留迹。
固知造化巧，又似儿女剧。
百字令 几上凝尘戏画梅一枝
胡惠斋（宋代）

小斋幽僻，久无人到此，满地狼藉。几案尘生多少憾，把玉指亲传踪迹。

画出南枝，正开侧面，花蕊俱端的。可怜风韵，故人难寄消息。

非共雪月交光，这般造化，岂费东君力。只欠清香来扑鼻，亦有天然标格。

不上寒窗，不随流水，应不钿宫额。不愁三弄，祗愁罗袖轻拂。
寓陈杂诗十首 其四
张耒（宋代）

唐有元相国，实杀颜平原。平原腹有丹，尸解神已仙。

颜公死已腹，人见如生前。致令遗其像，委曲与人言。

相国死仓卒，秽袜塞其咽。家门随手破，但怪椒斛千。

颜公黄尘外，风节犹凛然。元子堕九幽，遗臭万世传。
联句
光威裒（唐代）

朱楼影直日当午，玉树阴低月已三。腻粉暗销银镂合，错刀闲剪泥金衫。

绣床怕引乌龙吠，锦字愁教青鸟衔。百味鍊来怜益母，千花开处斗宜男。

鸳鸯有伴谁能羡，鹦鹉无言我自惭。浪喜游蜂飞扑扑，佯惊孤燕语喃喃。

偏怜爱数螆蛦掌，每忆光抽玳瑁簪。烟洞几年悲尚在，星桥一夕帐空含。

窗前时节羞虚掷，世上风流笑苦谙。独结香绡偷饷送，暗垂檀袖学通参。

须知化石心难定，却是为云分易甘。看见风光零落尽，弦声犹逐望江南。
和汉老弟见寄二首 其二
虞俦（宋代）

王式当年本不来，送涂未远径须回。自怜白璧频遭剑，何许黄金更筑台。

夜榻对眠空抚枕，寒炉孤坐懒持杯。权门气燄堪薰炙，况是无资与瓮醅。
句
欧阳鈇（宋代）

爱山如爱酒，畏暑如畏虎。
出门寻旧游，缺月四更吐。
秋怀十首 其一
朱松（宋代）

秋风来几日，我发白已多。千林了未觉，奈此一叶何。

宴坐阅流光，一盼寄庭柯。寒虫独何者，唧唧夜自歌。
过静林寺用琳老韵作四绝句
毛滂（宋代）

且来东堂日，相值柳桥西。
痴莺吊落花，全学娇儿啼。
水龙吟 赠友
萨都剌（元代）

王郎锦带吴钩，醉骑赤鲤银河去。绛袍弄月，银壶吸酒，锦笺挥兔。秃鬓西风，短篷落月，东吴西楚。怅丹阳郭里，相逢较晚，共翦烛、西窗雨。文采风流俊伟，碧纱巾挂珊瑚树。出门万里，掀髯一笑，青山无数。扬子江头，冻沙寒雨，暮天飞鹭。待明朝酒醒金山，□□过瓜洲渡。
盆池
王之道（宋代）

剜苔得古鉴，湛湛清不浑。
大哉壶中天，勿与俗子言。
谁能时汲井，注兹老瓦盆。
欲观从容鯈，无羡横海鲲。
冬晚山房书事
陆游（宋代）

屏迹山村病日增，乌皮几稳得闲凭。
冻云傍水封梅萼，嫩日烘闲释砚冰。
岁尽光阴饶衮衮，身闲醉梦且腾腾。
蛮童采药归来晚，客至从嗔唤不应。
怀扬通州
文天祥（宋代）

仲连义不帝西秦，拔宅逃来住海滨。
我亦东寻烟雾去，扶桑影里看金轮。
句
胡仔（宋代）

鹦鹉杯且酌清浊，麒麟阁懒画丹青。
晓出西园由谷中归
甘复（元代）

披褐涉西园，烦襟散清晓。
微风动高树，零露下芳沼。
始行幽谷中，忽出青林杪。
流水漂余花，修筠度啼鸟。
身缘翠石回，思逐白云杳。
负杖孤赏怀，春阑绿阴悄。
鹊桥仙（康州同子权兄弟饮梅花下）
朱敦儒（宋代）

竹西散策，花阴围坐，可恨来迟几日。披香不觉玉壶空，破酒面、几红半湿。

悲歌醉舞，九人而已，总是天涯倦客。东风吹泪故园春，问我辈、何时去得。
【仙吕】寄生草·感叹
查德卿（元代）

姜太公贱卖了磻溪岸，韩元帅命博得拜将坛。羡傅说守定岩命版，叹灵辄吃了桑间饭，劝豫让吐出喉中炭。如今凌烟阁一层一个鬼门关，长安道一步一个连云栈。
九月二十二日晚秋曲宴
赵慎（宋代）

昊穹垂祐福群生，凉德惟知监守成。禾黍三登占叶气，箫韶九奏播欢声。

未央秋晚林塘静，太液波閒殿阁明。嘉与臣邻同燕乐，益修庶政答丕平。
四老堂诗 其一
仲并（宋代）

好上清班冠紫宸，抽身便作最閒身。疏梅茂竹几多目，曲槛方池随处春。

两两脊令听自好，重重华萼见长新。灵椿一树婆娑甚，稳覆家庭四老人。
柳絮三首 其三
费墨娟（清代）

形容撩乱惹人怜，软似吴绵淡似烟。却怪东风无气力，偏教坠地不升天。
晓云峰
顾冈（宋代）

一夜乾坤雨乍晴，归云无数宿苍屏。
白衣已晒青山晓，茅屋主人犹未醒。
官舍闲题
白居易（唐代）

职散优闲地，身慵老大时。送春唯有酒，销日不过棋。

禄米獐牙稻，园蔬鸭脚葵。饱餐仍晏起，馀暇弄龟儿。
持二十五轮顶弥陀莲叶赞
释慧开（宋代）

机输缠转，作者犹迷。
顶{左宁右页}一著，独弄单提。
自从蹈得这些子，便向风波险处施。
咏蛤蜊
员兴宗（宋代）

君起西南思，为予叠前篇。
我兴乐东西，珍烹口同然。
佳哉有蛤氏，商略依舜泉。
马刀形则古，瓦屋虫能天。
入手意便韵，况余谢荤膻。
何必逢麴车，为君口流涎。
主簿陈元矩署中畜鹅
赵公豫（宋代）

素羽称修洁，苍音听不禁。田间宜养育，官舍莫栖侵。

博爱儒生量，矜全物性心。从今传韵事，谁谓擅山阴。
和王临川杭州修广师法喜堂韵
刘墉（清代）

堂中了了见文殊，道人心似秋潭虚。不求五欲以自恣，以法为乐喜有余。

青山白云远萦带，碧梧翠竹交扶疏。乞食一钵万事了，洗钵宴坐忘朝晡。

门外红尘坌十丈，尘中有客常崎岖。清谈名理侔卫乐，高论康济追唐虞。

偶来憩息意良惬，尚有客气论贤愚。教乘滋茂信有力，廊庙何必殊江湖。
用一代不数人百年能几见为韵诗赋十章呈陈君
赵蕃（宋代）

桂阳去衡阳，道里端能几。
倘许钓竿投，春风叩葭苇。
送颜几圣龙学尚书出守泉州二首
杨万里（宋代）

我昔绫衾下直时，公为壁水大宗师。
清风明月行乐耳，布袜青鞋随所之。
颠倒壶觞留落日，翻腾山水入新诗。
我来公去如相避，送眼行尘不得追。
和陈传道秋日十咏之九秋燕
贺铸（宋代）

梅梁巢已空，去此复何从。
勿惮归飞远，冰霜不尔容。
题大赛山中人家
董嗣杲（宋代）

课孙课子业桑麻，最喜无人识故家。
八口日支资地力，一头雪故感年华。
甜瓜苦过王戎李，古木枯如博望槎。
岂得不谙培植性，又思寻客学餐霞。
放鹤曲
袁廷昌（明代）

江亭如画趁晴晖，凭栏放鹤看高飞，白云深处何时归。

何时归，记华表。笑沧桑，尘事了。
寄李起居四韵
杜牧（唐代）

楚女梅簪白雪姿，前溪碧水冻醪时。云罍心凸知难捧，

凤管簧寒不受吹。南国剑眸能盼眄，侍臣香袖爱僛垂。

自怜穷律穷途客，正怯孤灯一局棋。
新草
倪岳（明代）

新草如茵散不收，绿杨阴里大堤头。村村早食争挑菜，处处春耕乐饭牛。

刺眼尚看荆棘茂，多情偏忆蕙兰幽。可怜此夜池塘梦，一寸心藏万种愁。
公济惠山蔬四种并以佳篇来贶因次其韵 𤌸
朱熹（宋代）

灵草生何许，风泉古涧傍。褰裳勤采撷，枝箸嚏芳香。

冷入玄根閟，春归翠颖长。遥知拈起处，全体露其常。
寄家兄春溪
王应垣（清代）

折腰犹作吏，甲乙滥科名。君已郎官贵，我为山水行。

春云障潍曲，秋月隔沧瀛。天际孤鸿渺，何时向北征。
子功过别
韩淲（宋代）

细酌林亭久，风烟起近钟。苍苍虽暮色，淅淅是秋容。

老眼浑相对，幽怀不易逢。人生几两屐，小榼尚能供。
读孟子 其二
彭汝砺（宋代）

洙泗三千弟子贤，行藏独许一颜渊。先生出处俱天意，无怪公孙尚间然。
广游仙寺 其一
汪鹤孙（清代）

瑶岛灵踪未易寻，古来名籍却森森。悬知易贵非仙骨，要识难穷是道心。
舟中
陆游（宋代）

龛山古戍更漏声，白塔小市灯火明。
六十年间几来往，依然恻怆路傍情。
鹊桥仙·送粉卿行
辛弃疾（宋代）

轿儿排了，担儿装了，杜宇一声催起。从今一步一回头，怎睚得、一千余里。
旧时行处，旧时歌处，空有燕泥香坠。莫嫌白发不思量，也须有、思量去里。
病中书事上集贤钱侍郎
王禹偁（宋代）

妻儿惯蔬素，仆马任龙锺。
一榻浑无物，孤琴对病容。
风翻帘影乱，旱减井痕重。
幽寂谁为伴，扶行赖瘦筇。
绍兴别庙乐歌五首 其二 奉俎用《肃安》。
郊庙朝会歌辞（宋代）

肇严庙祀，爰图遗芳。物必称德，或陈或将。有缛其仪，有苾其香。

灵兮来下，割烹是尝。
与履安夜话
刘岩（清代）

空墀雪未消，寒酌人初醒。穷冬岁欲徂，不觉增酸耿。

离逖十年心，凄清一灯影。泥途子在屯，羁絷余蒙眚。

日月悬高天，波澜起眢井。良朋翳岂无，古义夙所秉。

破胆倚平生，掉臂咤俄倾。袖短展莫长，灰残嘘亦冷。

非子谁慰怀，使我日延颈。患来悔近名，老至忆幽并。

宿诺焉可孤，相期问清颍。
清明
张客卿（清代）

落落逢佳节，闲愁病里深。片云来客梦，芳草乱乡心。

不尽风花泪，何堪水竹吟。家山遗故陇，松柏意森森。
和刘舍人咏雪
李曾伯（宋代）

怪见漫空万蝶狂，须臾色界眩昏黄。
风姨知费几番信，天女才施半面妆。
笔底诗徒和冰柱，酒边舞已失霓裳。
梁园甚恨孤佳约，一笑吟梅且擅场。
初夏闲居
陆游（宋代）

煮酒青梅次第尝，啼莺乳燕占年光。
蚕收户户缫丝白，麦熟村村捣麦香。
民有裤襦知岁乐，亭无桴鼓喜时康。
未尝一事横胸次，但曲吾肱梦自长。
春官旧寅见期牛首之游不果赴
黄衷（明代）

紫骝嘶断杏花烟，佳丽无如二月天。谩爱东曹兼吏隐，不堪南郭负仙缘。

流尘定锁题诗处，老衲应论借榻年。遥指聚星空怅望，芙蓉高閤化城边。
春兴二首 其二
善住（元代）

三月江南春日长，柳阴庭院午风凉。离怀漠漠深于海，燕子飞来语画梁。
旱久无水王伯容分惠桃源大谿泉将以长篇水至
楼钥（宋代）

七十老翁门昼闭，终日萧然无一事。
却因不雨动衰怀，拥笏黄堂与祠祀。
兼旬旱涸舟不通，井泉欲竭知无计。
僮奴抱瓮扣比邻，水不得清仅无滓。
旧时见说横谿源，有水侧出万竹前。
考之尔雅名汍泉，颇思走介分微涓。
去之一驿不易到，午暑坐想空垂涎。
不知何人剥啄扣我门，惠以小罂童稚惊相传。
启封一勺挹清泚，烹试茗碗真增妍。
况当精祷已孚应，三日檐溜倾潺湲。
病中一笑成莞尔，城闉安有泉如此。
吴松四桥思陆羽，白帝城西歌子美。
何用中泠取扬子，已觉清甘冰人齿。
前人所品殊不定，一下一高随所喜。
老我住世能几年，引饮一瓢几子渊。
行见甫田取十千，坐使远近俱安然。
欲和大篇不觉沉吟久，击钵成章慙敏手。
戏拟夏卉八香图各题短句 其一 兰
弘历（清代）

春黄秋太紫，绿色夏欣猗。习习薰风里，都梁鼻观吹。
明月
郑獬（宋代）

一环明月午初停，自挂虚窗不可扃。
恰见梧桐一双影，绿阴漠漠覆中庭。
大帽山
释圆悟（宋代）

众山皆弭伏，独让此峰尊。
绝顶时犹雨，中林昼亦昏。
逆风松势偃，独石水声喧。
定有幽栖者，何因得晤言。
山家五首 其二
陆游（宋代）

种药为生业，弹琴悦性灵。中宵煮白石，平旦诵黄庭。

茶熟眠初起，儿扶酒半醒。意行无定处，猿鸟共忘形。
小溪至新田四首·其四
杨万里（宋代）

懊恼春光欲断肠，来时长缓去时忙。
落红满路无人惜，蹈作花泥透脚香。
自兴济抵沧州
顾宗泰（清代）

十里过花圃，沧州又目前。燕齐疆欲断，恒卫水犹连。

平壤芦间屋，回堤柳外船。盟亭何处所，怀古托云烟。
衢学讲堂更名时心和贰车韵车韵五首
袁甫（宋代）

终身不察是凡人，一日三回省此身。
参也亲传端的处，品题宜亚不违仁。
中秋羽客相遇坐浮梁四鼓
韩淲（宋代）

千古中秋月，夜深桥上看。玉溪湛无波，山静天宇宽。

同来得羽人，趺坐白云寒。自谓脱尘鞅，谁知尚微官。

隐隐见孤城，潺潺闻远滩。是身吾所寄，仙去亦不难。

光芒星斗稀，云气时瀰漫。归来卧柴扃，形神转清安。
和邓慎思未试即事杂书 其一
曹辅（宋代）

空庭秋色晚，风露入重闱。白发已无数，故山犹未归。

江湖千里月，砧杵万家衣。把镜西风里，低徊志愿违。
舜洞秋风
吕思诚（元代）

西风飒飒桂林秋，万叠云山舜洞幽。
晓气沉崖秋色冷，凉飙吹洞桂香浮。
轻摇斑竹江头恨，远送苍梧天外愁。
一旦薰风随律变，露华山色满南州。
颂古四十八首
释慧开（宋代）

路逢达道人，不将语默对。
拦腮劈面拳，直下会便会。
野老
文同（宋代）

野老扶白头，耕垦事由垅。
岂无儿与孙，冻馁实我恐。
地产止数出，财用知几种。
食肉与衣帛，贤者何言冗。
禅人写真求赞
释正觉（宋代）

云树苍苍，泉石凿凿。
倚杖坐其间，此心自空廓。
秋月濯沧溟，春风在林薄。
游鱼下藻玉溪寒，字雁没烟天宇阔。
江山道中瀑布
程珌（宋代）

松风一壑逼人寒，老石瑽瑽响碧湍。
疑是银河天不锁，泻从云际下人间。
奉同颜使君真卿、袁侍御骆驼桥玩月
皎然（唐代）

山中常见月，不及共游时。水上恐将缺，林端爱落迟。

乌惊宪府客，人咏鲍家诗。永夜南桥望，裴回若有期。
遣兴
邓肃（宋代）

醉中飞梦到神清，夜半高楼借水明。
下瞰寒溪凝水晶，孺子相呼同濯缨。
楼上天人百宝璎，瑞色天香充栋楹。
步云一曲语春莺，千山洗空烟雾横，
酒醒帘外竹阴行，夜风更为芭蕉生。
愁肠起向谪仙呈，梦境凭君指顾成。
一开后堂花柳盈，香肌可万六出霙。
佩玉步莲不自轻，寒眼那能更指令。
春葱斜捧玉壶倾，真珠红滴浓无声。
一醉花间岂易营，归来十日寸心萦。
兰亭家风类帝京，为余亦复出花城。
柳腰随风万里征，安焉不复数归程。
坐令铁心宋广平，夜揩醉眼赏梅英。
歌燕舞赵艺更精，遏云回雪未可评。
人间不复数娥嬴，神仙游戏肉眼惊。
我生不顾万钟荣，对花有酒即蓬瀛。
高会何须四者并，赤脚亦能写高情。
最恨苏公世公卿，家声往往九夷倾。
风流阵中却寝兵，酒瓯但借邻姬擎。
何日高堂钟鼓鸣，如我心醉如春酲。
偕虞伯生魏雄卿魏池燕集分韵得阁字
杨载（元代）

侯家有贵客，置酒燕池阁。溽暑方盛极，风雨俄大作。

栘杨相簸荡，蒲荷纷偃薄。乱叫失蛙黾，回翔迷鹳鹤。

街流污秽尽，窦涌波涛恶。喧声剧降杀，神气欣洗濯。

趣欢争酬酢，献笑杂歌咢。益弛剑佩严，未厌觥筹错。

调燮维理得，渗漉宜施博。和泽布原野，湿烟散城郭。

嘉蔬已茜茜，良苗常濯濯。吾徒家食馀，豫有丰稔乐。
拟归田园
张九成（宋代）

出门何所见，桃李漫阡陌。
东风自有情，万物各有适。
驱驰丧我自，尘垢投其隙。
可怜漫不知，终日常役役。
及其盖棺时，平生无寸绩。
达人深了此，名利终无益。
送梦石归妙峰德云庵
释慧空（宋代）

绍兴五年戊寅冬，王母吞却嘉州像。
觉来扪腹喜且惊，一朝生州这和尚。
锐头长身碧两瞳，众聚说法声如钟。
少年蹈断象骨路，州处大类飞仙翁。
老而益健难近傍，德山缩手临济让。
善财尽力无处寻，又是经行别峰上。
长安窦明府后亭
顾况（唐代）

君为长安令，我美长安政。五日一朝天，南山对明镜。

鸟飞青苔院，水木相辉映。客至南云乡，丝桐展歌咏。

吏人何萧萧，终岁无喧竞。欲识明府贤，邑中多百姓。
题耕图二十三首 其二 第二图
玄烨（清代）

土膏初动正春晴，野老支筇早课耕。辛苦田家惟穑事，陇边时听叱牛声。
赋雪十韵
吴融（唐代）

雨冻轻轻下，风干淅淅吹。喜胜花发处，惊似客来时。

河静胶行棹，岩空响折枝。终无鹧鸪识，先有鶺鴒知。

马势晨争急，雕声晚更饥。替霜严柏署，藏月上龙墀。

百尺楼堪倚，千钱酒要追。朝归紫阁早，漏出建章迟。

腊候何曾爽，春工是所资。遥知故溪柳，排比万条丝。
玉虹亭试茶 其一
卢襄（宋代）

乍见飞泉眼即明，玉虹垂地半天声。何时闲散无公事，洗钵重来汲浅清。
答许询诗 其一
王羲之（魏晋）

取欢仁智乐，寄畅山水阴。清泠涧下濑，历落松竹松。
暮春感怀
吴芾（宋代）

忆昔平居日，春来足醉眠。
黄鹂鸣绿树，白鸟印青天。
片片花经眼，垂垂柳拂肩。
谁知遭丧乱，空负酒如泉。
赠高司理
陈造（宋代）

穷乡洗眼挹清扬，凛若重登月旦堂。
骥子凤雏端不苟，吏能儒旦况兼长。
简孚首解秋荼密，襞积仍熏古锦香。
我亦床头一经在，自公正欲共平章。
木兰花慢 扬州寿瓜而夹士常
王旭（元代）

醉西湖寿酒，歌旧曲，已三年。喜万里湖山，归来相见，淮海楼边。春风绣衣无恙，唤竹西歌吹共留连。世事浮云千变，灵台孤月长圆。一官聊办买书钱。行橐故萧然。有梦里青山，词中白云，徽外鸣弦。悠悠紫台归路，乐因循、诗酒堕凡缘。借问蓬莱官府，何如平地神仙。
送徐陵如朱尔凝北上 其二
李流芳（明代）

献岁趋朝玉殿开，垂裳亲见圣人来。怀中三策无因献，直待临轩对御裁。
曲湾放船
杨万里（宋代）

梅子成阴夹道周，木绵吐焰满江头。
春来不是无桃李，腊月开花已落休。
闲居
高适（唐代）

柳色惊心事，春风厌索居。
方知一杯酒，犹胜百家书。
寄板桥卞进之主簿
孔平仲（宋代）

以才牵挽自由身，岁暮无家寄海滨。扰扰满前人一把，纷纷趋事抱千钧。

风掀驼岛波声壮，云倚蓬山雪意新。回首高城已摇落，菊花羞逼小阳春。
野荼蘼二首
杨万里（宋代）

去岁诸司赏物华，荼蘼一会属侬家。
今年不识荼蘼面，却买茅柴对野花。
黔阳
盛枫（清代）

云压万峰低，秋江晚树迷。篮舆凌木杪，驿路挂城西。

有客停孤馆，无鸢下五溪。萧萧楼外雨，愁绝听寒鸡。
得江西报六言十首
刘克庄（宋代）

师整亦劲敌也，将能彼有人焉。
国老可当十万，儿辈止消八千。
陈二西招同渌饮泛湖至南山而还
方薰（清代）

随意游船泊水隈，漪园深处柳烟开。人从荷气蘋香去，鸟向山光树影来。

抱杖尚迟苍藓路，晚钟催下夕阳台。琉璃万顷浮归艇，此乐平生第几回。
临汝道中
赵崇嶓（宋代）

野水平田稻正青，肩舆轧轧趁新晴。
髼头奴子无拘束，牛背醉眠歌太平。
读苏叔党汝州北山杂诗次其韵十首 其八
陆游（宋代）

久病卧江村，发白面黧黑。艰难念温饱，日夜积涓滴。

聚壤粪园桑，荷锄耘垄麦。苟失一日勤，农事深可惜。

小儿念乃翁，卒岁共欣戚。跂望明年春，社雨泥一尺。
冬至
颜度（宋代）

至节家家讲物仪，迎来送去费心机。
脚钱尽处浑闲事，原物多时却再归。
赠医士清溪居士丘通甫
方回（元代）

若有人兮云锦裳，饮君一剂寿而康。
赠君诗篇金玉相，贯月夜虹光焰长。
乾坤六合何茫茫，生民性命孰翕张。
惟将惟相惟医良，良将无人战卒戕。
良相无人贤士藏，良医针人彭作殇。
焉得万笔千缣缃，屈君著书肩岐黄。
望白水山次合江楼韵
李纲（宋代）

罗浮之麓何壮哉，山灵为我烟云开。匆匆行役不一到，翠光百里随人来。

峤南钟此山川美，中有幽人呼不起。月圆月缺岂人为，潮落潮生自江水。

非人流水水流人，世故人情日月新。

拨置千忧并百虑，且醉一斛松醪春。
湖西杂感诗
释智圆（宋代）

兰在深林亦自馨，岂因风雨阻鸡鸣。
由来君子须谋道，不为时人有重轻。
寄羽士
牟融（唐代）

别来有路隔仙凡，几度临风欲去难。乐道无时忘鹤伴，

谈玄何日到星坛。山中胜景常留客，林下清风好炼丹。

使我浮生尘鞅脱，相从应得一盘桓。
试笔
连文凤（宋代）

谁遣毛州刺史来，间窗终日共徘徊。
龙窥石涧新临砚，鹤舞松徘乍试煤。
茅舍寒深题未遍，玉堂月冷梦空回。
笑予得尔浑无用，惆怅临风写八哀。
月下感怀即贺讷甫弟初第
曹柱林（清代）

潇洒襟期迥出尘，主璋特达岂无因。骅骝已见鞭先著，风雨应无笔有神。

数载青灯同砚席，一朝朱鬣跃云津。何堪桂领婵娟月，兼照寒窗失意人。
石草蒲
李弥逊（宋代）

石根九节细相萦，叶比龟毛照眼青。
邱壑生涯虽傲世，引年终是笑豨令。
上李郎中嘉言二首
曹彦约（宋代）

莽莽出北门，迢迢伍牙山。
伍牙何崔嵬，群岭惮孤峦。
望之蔚然秀，岂无草与菅。
中有百尺松，可憩不可攀。
六月久不雨，祝融奋其官。
行人渴欲死，班荆此盘旋。
往来得所託，感慨为长叹。
况尔山上苗，久荫无弃捐。
杂兴
陆游（宋代）

暮年常苦睡为祟，好事新分安乐茶。
更得小瓢吾事足，山家风味似僧家。
木香
范周（宋代）

暖风吹麝入铅华，不肯随春到谢家。半夜粉寒香泣露，也应和月怨梨花。
惜黄花
宋先生（宋代）

天机大道。达者稀少。运戊已、龙蟠更虎绕。这一颗丹砂，凡世人难晓。间木金、坎离颠倒。

阳全阴尽，形容不老。将水火烹煎，自然炉灶。待行功成就，炼无价宝。去朝元、七祖都了。
宿潘君草堂闻蛙声二首 其二
张耒（宋代）

孤村足雨菰蒲合，只有群蛙噪满陂。我亦閒来无鼓吹，不烦通夕短长吹。
题信州半月岩
程公许（宋代）

岩际半轮月，神工幻怪奇。
本来无显晦，何自有盈亏。
岚雾凝蟾彩，藤萝影桂枝。
能令万里客，为尔忆峨眉。
秋夕高峣早起
杨慎（明代）

独向高峣宿，遥闻水寺钟。疏灯青耿壁，斜月翠沉峰。

星点萤穿竹，潮音鹤舞松。明湖开晓镜，倒影木芙蓉。
小春九日偶成
华仲亨（明代）

送客偶然出，归来仍掩门。青山当去路，黄叶满前村。

幽赏已云足，浮生无可言。纷纷看归鸟，落日倚南轩。
挽向伯恭侍郎三首
曾几（宋代）

昔在儿童岁，曾陪竹马游。
芗林叨共席，泛宅幸同舟。
忽忽三年别，堂堂万事休。
孤风亭下梦，犹记曩时不。
十二峰·圣泉
阎伯敏（宋代）

云源一派瑶池分，洒落掉石随东奔。
森人但忧香溪水，肖边惟有昭君村。
春日焦山观瘞鹤铭
吴琚（宋代）

昔爱山樵书，今踏山樵路。
江边春事动，梅柳皆可赋。
荦确石径微，白浪洒衣履。
临渊鱼龙惊，扪崖猿鸟惧。
古刻难细读，断缺苍藓护。
岁月岂易考，书法但增慕。
摩挲复三叹，欲去还小住。
习气未扫除，齿发恨迟暮。
华亭鹤自归，长江只东注。
寂寥千古意，落日起烟雾。
酬张夏雪夜赴州访别途中苦寒作
刘长卿（唐代）

扁舟乘兴客，不惮苦寒行。
晚暮相依分，江潮欲别情。
水声冰下咽，砂路雪中平。
旧剑锋芒尽，应嫌赠脱轻。
趣饶伯舆来期
赵汝腾（宋代）

忽得高贤讯，篝灯读数回。
苦辞白鹿讲，盍为紫阳来。
水毁祠无恙，堂新教有开。
须君速戾止，倡道淑英材。
九十九峰歌
洪繻（清代）

乾坤奇气磅礴布，东南海岱巨灵护。坼地擎天一臂撑，九十九峰空际露。

一峰摩空一峰从，空中密排青芙蓉。森然突兀放玉瓣，朵朵太古烟云封。

有时风云气拂郁，剑锋如从指边出。骈列巨刃倚天扬，鬼斧神工出旋没。

丹赭晴霞捧赤城，照烛炎洲明复明。芒棱四吐如怒火，炙天不热天亦惊。

羲和日御行不得，重轮欲度便倾侧。返照扶桑神鸟迷，倒影沧海蛟龙嚇。

云出如拥蚩尤旗，摇曳云头云不移。三十三天星斗动，前峰、后峰相奔驰。

前峰、后峰作人立，或俯、或仰、或不及。中有一座鲁灵光，次第肩随分等级。

我欲与之成百人，风雨未化蓬莱身。欲求女娲补天石，补此一缺归陶甄。

山灵告我无庸补，大块有时缺抔土。留此一角后人看，海山千秋与万古！

我闻中原九十九，曲河千里、百里为一波。京师九十有九淀，一淀一薮如江沱。

天地山泽必有偶，斯峰因之变嵯峨。又闻衡山九向有九背，一转一面成一态。

斯山崴嵬互阴阳，面面望之生光怪。西蜀奇峰与此同，岛屿无此青玲珑。

去岸二十一万里，熬波浴日东海东。
闲斋示一二道者
羊士谔（唐代）

幽兰谁复奏，闲匣以端忧。知止惭先觉，归欤想故侯。

山蝉铃阁晚，江雨麦田秋。唯有空门学，相期老一丘。
百字令 赠通庵
李道纯（元代）

太初一点，本灵明、元自至纯无亲。执着些儿千里远，悟得只消亲霎。方寸中虚，纤尘不立，何用调庚甲。承当得去，目前方信无法。个中显诀难传，无名可唤，贵在心通达。信手拈来君荐取，无罅岂容针＊。人我山头，是非海里，更要知生杀。养其无象，忘形灵地开发。
灯下叹
敖陶孙（宋代）

老马知涂益可羞，寒灯冷砚照穷愁。
著书不望从儿读，归舍何当与妇谋。
赤脚踏鲲真浪计，短衣射虎恐长休。
何人得似襄阳守，乞我苕湖十顷秋。
雨赴文明席偶成
李东阳（明代）

雨带青蓑湿，风将折角低。幽期吾不负，旧路此俱迷。

书到劳僮仆，泥深仗马蹄。茅檐日未短，犹及午时鸡。
昌甫诗来言九日是悼亡之日因答和及紫芝是日过城下 其二
韩淲（宋代）

紫芝九日上杭都，溪馆经从说大苏。摇落风霜为搔首，病馀真是我非夫。
题张甘白乐圃林馆
谢恭（明代）

门径稀人迹，幽居祗自然。
泉声三月雨，柳色半春烟。
水鉴看鸥欲，山窗见鹿眠。
题诗花墅夕，明月照晴川。
闻吴丞图漳粹
丘葵（宋代）

黄屋南巡去不回，乾坤举目是尘埃。
风轻山鸟犹啼恨，露重园花亦溅哀。
只影独看西日落，满城争喜北人来。
先生莫为浮云动，忧国双眉皱未开。
又题僧壁即事
韦骧（宋代）

天地收功固欲全，朝廷恩惠岂容偏。饥羸大众粟不足，县令胡颜入俸钱。
贺紫微舍人改镇
宋祁（宋代）

星翼分疆镇上游，江山和气拥行舟。
芝房照露供盘剂，萍日横波送棹讴。
楚塞路长云恋幕，孺亭天晚月呈钩。
汉家夜席归期近，宫箧书空谤焰收。
送饶州董博士
范仲淹（宋代）

番国英豪富鲁儒，同时举送起乡闾。
文章耻学扬雄赋，议论羞谈贾谊书。
喜得明珠三十六，恨遗壮士二千馀。
送君直上青霄去，行看归乘驷马车。
洛下诸客就宅相送，偶题西亭
白居易（唐代）

几榻临池坐，轩车冒雪过。交亲致杯酒，僮仆解笙歌。

流岁行将晚，浮荣得几多。林泉应问我，不住意如何。
偕王道观雪中联句 其十三
黄裳（宋代）

特应三冬令，宁伤万物胚。秦蛇伸瓦陇，卞璞暴山峐。
送冷金笺与兴宗
司马光（宋代）

蜀山瘦碧玉，蜀土膏黄金。
寒谿漱其间，演漾清且深。
工人剪稚麻，捣之白石砧。
就豀沤为纸，莹若裁璆琳。
风日常清和，小无尘滓侵。
时逐买舟来，万里巴江浔。
王城压汴流，英俊萃如林。
雄文溢箱箧，争买倾奇琛。
夫君乃冠冕，辞气高千寻。
十载为举首，於今犹陆深。
嗟我蓄此纸，才藻不足任。
愿以写君诗，益为人所钦。
缟带岂多物，足明同好心。
黄钟声如雷，岂病无知音。
请以此为质，他年神所临。
华轩策驷马，慎勿忘遗簪。
送小本禅师赴法云
苏轼（宋代）

寓形天宇间，出处会有役。
澹然都无营，百年何由毕。
山林等忧都，轩冕亦戏剧。
我未即归休，师宁便安逸。
王城满豪杰，议论纷黑白。
圣谛第一义，对面谁不识。
师来亦何事，孤月挂空碧。
是身如浮云，安得限南北。
出岫本无心，既雨归亦得。
珠泉有旧约，何年挂瓶锡。
题王熙临宣和雪天芦雁
金幼孜（明代）

端本堂中迹已空，兴亡总在画图中。惟有干难河上路，年年飞雪送归鸿。
杂咏·镜台
谢朓（南北朝）

玲珑类丹槛。
苕亭似玄阙。
对凤悬清冰。
垂御览作乘。
垂龙挂明月。
照粉拂红妆。
插花理云发。
玉颜徒自见。
常畏君情歇。
纪梦
吴芾（宋代）

平生好山水，至老心不移。
每闻有佳处，欲见唯恐迟。
相去虽云有，不惮脚力疲。
纵不能得到，夜梦必见之。
晚岁卜筑地，一半在翠微。
山水既俱胜，景物还相宜。
旁人来睹此，已自心目怡。
若乃梦中见，则又有过斯。
高山与流水，到处皆崛奇。
其间有楼观，金碧仍相辉。
幽深极险怪，皆世所未窥。
谓必神仙窟，非世所得知。
不谓我凡骨，乃获来游嬉。
恍然若惊觉，有如天上归。
是岂造物者，不与人相违。
知我有雅好，特以此见贻。
嗟我今老矣，万事都弃遗。
犹有山水债，未能忘梦思。
他日或蝉蜕，百态不愿为。
只愿海山去，赴我赤松期。
山县
赵希迈（宋代）

山县浑如野客家，游蜂数点趁朝衙。
簿书押了无公事，小吏呼来扫落花。
十虫吟 其十
舒岳祥（宋代）

虫有蠹书鱼，白腻铅粉如。岐尾细而长，所嗜惟食书。

我老书久废，儿曹复相疏。经年不启椟，宜尔穴以居。

蚀纸兼齧字，古篆成纡馀。腹中有经传，顾我何空虚。
送李似举尚书帅桂州二首
曾几（宋代）

桂林佳事我能言，四座停杯且勿喧。
人物豪华真乐国，江山清绝胜中原。
亲尝荔子薰风浦，静对梅花小雪村。
边锁无虞庭少讼，不妨仙释问真源。
送萧颖士赴东府，得路字刘太真撰序
贾邕（唐代）

子欲适东周，门人盈歧路。高标信难仰，薄官非始务。
绵邈千里途，裴回四郊暮。征车日云远，抚已惭深顾。
赏芍药似卫立礼
黄玠（元代）

四月见红药，若与春光遇。两人可对酌，群芳此孤注。

微风不动尘，馀熏散成雾。谈谐遂终夕，聊用慰迟暮。
禅人并化主写真求赞
释正觉（宋代）

漆黑眸子，栀黄面皮。
智静霁月相照，身閒野云不羁。
该抹把手陈尊宿，细腻点头王老师。
针兮线兮明联暗缀，音兮律兮自拍独吹。
你道是谁，芙蓉之孙兮丹出之儿。
题罗山人览辉楼
黄庭坚（宋代）

凤凰山人开竹径，楼成溪山深照映。
眉闲郁郁似阴功，壶中有丸续人命。
劝君洗竹买梧桐，凤何时来驾归鸿。
思齐大任政勤苦，来听天子歌南风。
宿华阴东郭客舍忆阎防
岑参（唐代）

次舍山郭近，解鞍鸣钟时。主人炊新粒，行子充夜饥。

关月生首炊，照见华阴祠。苍茫秋山晦，萧瑟寒松悲。

久从园庐别，遂与朋知辞。旧壑兰杜晚，归轩今已迟。
送胡存人南归
张永祺（清代）

握手谈今夕，离情已黯然。归恩深自责，交态畏人怜。

别酒风前路，孤吟日暮天。停鞭聊极目，江水迥浮烟。
句 其十
曾肇（宋代）

国艳宁施粉，天香自染衣。
丁卯首春余辞家薄游端己首唱骊歌情词凄宕征途吟讽依韵和之并寄呈韬仲以志同叹 其五
王彦泓（明代）

薄幸江南杜牧之，花前落魄醉难支。阻风中酒谁相伴，赖有韦庄一卷诗。
寄友人三首
王安石（宋代）

水边幽树忆同攀，曾约移居向此间。
欲语林塘迷旧径，却随车马入他山。
飞花著地容难冶，鸣鸟窥人意转闲。
物色可歌春不返，相思空复惨朱颜。
次韵芳洲兰花
徐瑞（宋代）

残雪消阴崖，柔风被晴麓。兰根得天和，芳蕤出丛绿。

澹然如幽人，皎皎在空谷。味薄趣自长，香远韵更足。

尚嫌荃惠伍，肯与桃李渎。中洲有吟仙，自爱称初服。

丘壑赏孤清，泥涂怜久辱。乃知松柏姿，均此受命独。

石君瘦欲涸，毛颖老不沐。为子操猗兰，清商出枯木。
呈圆悟
释祖觉（宋代）

家住孤峰顶，长年半掩门。自嗟身已老，活计付儿孙。
栖贤别墅
王世贞（明代）

一啖栖贤笋，能令齿舌芬。箨龙留付雨，梢凤尽干云。

念欲同清隐，谁能无此君。长镵白木柄，自与鹿麛群。
老景
陆游（宋代）

老死知无日，天公偶见宽。
疾行逾百步，健啖每三餐。
身瘦短裁褐，发稀低作冠。
年来更小黠，不据伏波鞍。
清平乐 武陵客舍小酌，与田夫相对酬酢，闻
宋＊（元代）

花台竹坞。对雨罗尊俎。邂逅田翁同笑语。问讯村墟禾黍。酒徒咫尺高阳。粉营狎坐飞觞。一种麴生风味，不知谁弱谁强。
寄寿高仰峰先生 其二
严嵩（明代）

乡里论耆旧，惟公五福完。寿乡馀日月，宪府重衣冠。

老鹤昂仙骨，贞松耐岁寒。青云誇令子，更折桂枝看。
如梦令（忆旧）
吕本中（宋代）

海雁桥边春苦。几见落花飞絮。重到柳行西，懒问画楼何处。凝伫。凝伫。十顷荷花风雨。
玄一丹房为邢彦广赋
陈琏（明代）

玄一子，家广陵。中心静，双眼青。几年踪迹半天下，寻师学道求长生。

归来丹房结构成，铅龙汞虎勤炼烹。归根性命道已悟，抱玄守一心何诚。

神宇自廓然，俗念无由兴。视彼颠冥徒，如醉犹未醒。

玄一子，志清静，慕仙灵。细穷玉笈文，期书紫府名。

他年功就拟轻举，群真有约游蓬瀛。
尚志斋辞
杨维桢（元代）

气易我移，匪志曷持。
道虽我志。
匪志曷之。
既持其移，卒造其至。
尚其有大于斯者乎！
开利寺观鹅亭
秦镛（明代）

千秋照事等飞蓬，野寺偏明落照中。书法只看青鸟篆，诗传犹照碧纱笼。

观鹅亭上悲先泽，涤砚池头忆古风。只恐桑田已非故，百年空想旧音容。
初食大原生蒲萄，时十二月二日
杨万里（宋代）

淮南蒲萄八月酸，只可生吃不可乾。
淮北蒲萄十月熟，纵可作羓也无囱。
老夫腊里来都梁，飣坐那得马乳香。
分明犹带龙须在，径寸玄珠肥十倍。
太原青霜熬绛饧，甘露冻作紫水精。
隆冬压架无人摘，雪打水封不曾拆。
风吹日炙不曾腊，玉盘一朵直万钱。
与渠倾盖真忘年，君不见道逢麴车口流涎。
夜座小集
杨万里（宋代）

霜余雪後夜无风，人在灯前梅影中。
玉作寒蔬冰作酒，诗人犹自怨天穷。
从李崇道觅潘衡墨四首
赵蕃（宋代）

丈夫久弭江西节，闻道诸侯尚扫门。
箧有玄圭肯分似，从今默默面称冤。
秋晨同淄川毛司马秋九咏·秋雁
骆宾王（唐代）

联翩辞海曲，遥曳指江干。阵去金河冷，书归玉塞寒。
带月凌空易，迷烟逗浦难。何当同顾影，刷羽泛清澜。
依韵和王景彝马上忽见槐花
梅尧臣（宋代）

六月御沟驰道间，青槐花上夏云山。
退朝侧帽惊时晚，近树闻香暗咏闲。
新雨贾生车喜出，旧年潘岳鬓添斑。
老惭太学无经术，空饱齑盐强往还。
归兴
韦骧（宋代）

船头破浪疾如云，船上篙工勇力分。行色纵无笳鼓竞，归心急在旨甘勤。

远山偶向斜阳见，幽雁偏从半夜闻。安得巨觥为大饮，乱浇乡思作醺醺。
和通判九月望日始见菊花二首
陈襄（宋代）

月满霜飞菊始华，幽丛冷落带烟斜。
篱边过却重阳酒，泽畔谁烟野草花。
湖学先生归解组，安州司户老居家。
皆因晚节无人用，陨涕临风为尔嗟。
和李子寿通判曾庆祖判院投赠喜雨口号八首 其二
杨万里（宋代）

尘涨街头不识泥，朝来也解滑霜蹄。两公玉句惊风雨，把玩都忘日脚西。
经易州界
李时行（明代）

塞北时闻铁马嘶，蓟门霜柳渐凄凄。
天边野烧连烽火，城下寒凄杂鼓鼙。
阴碛草荒狐队出，平原风急雁行低。
尊前不见悲歌客，易水东流何日西。
句
邵伯温（宋代）

江上危亭名四水，山头禅刹占三嵎。
赠相者二首
陈造（宋代）

材同樗栎将安用，官带笭箵亦漫为。
更欲品题人所弃，君痴尤胜老夫痴。
蝶恋花·几股湘江龙骨瘦
金章宗（金朝）

几股湘江龙骨瘦，巧样翻腾，叠作湘波皱。金缕小钿花草斗，翠条更结同心扣。
金殿珠帘闲永昼，一握清风，暂喜怀中透。忽听传宣颁急奏，轻轻褪入香罗袖。
寄自如袁大司马
陈壮学（明代）

华轮久矣不相亲，海国遥瞻报国身。阃外自能神石略，胸中元是溢阳春。

千秋日月开明圣，一曲关山静塞尘。搔首天南惊绩奏，勒名端在见麒麟。
题道夫东征录
释宝昙（宋代）

老来气味觉深稳，馀子但知声击撞。
烟云合千态万状，意气吞五湖三江。
如闻日观眇天下，俯视坎井非吾邦。
丈夫出门各一笑，笑罢归来心则降。
契丹马
苏颂（宋代）

边城养马逐莱蒿，栈皂都无出入劳。
用力已过东野稷，相形不待九方皋。
人知良御乡评贵，家有材驹事力豪。
略问滋繁有何术，风寒霜雪任蹄毛。
鹧鸪天
张抡（宋代）

消息枝头梅子黄。两宫恩意酿湖光。长庚自是文章瑞，好伴前星烛万方。

金鸭暖，玉杯香。换鹅笔墨醉淋浪。只将名字为公祝，便合千秋佐玉皇。
赵学士求颂
释正觉（宋代）

身前身后独灵灵，一切如来出此经。
歇尽狂心便相见，水秋天净月亭亭。
寒中偶题
胡仲参（宋代）

酒对红炉暖，香凝绣被温。
老天有私意，寒不到朱门。
临终作
袁陟（宋代）

青霭千峰暝，悲风万古呼。
其谁挂宝剑，应有奠生刍。
皎月东方陨，长松半壑枯。
山泉吾所爱，声到夜台无。
三月二十日朱本固园中牡丹二百余朵
余怀（清代）

沉香亭畔方移种，已见黄尘动地来。
幸有爱花朱处士，至今留得百枝开。
写怀二首
曾巩（宋代）

群生各有趣，营虑自缠结。
各网智已罗，利械愚所绁。
古今递主智，真赝两兴灭。
洗然大人意，杳与能者别。
不必条蔓荣，中自老根节。
曾非故饶培，独得较霜雪。
蛟龙无安舟，虎兕有危辙。
将能此人追，得匪合明哲。
酒德歌
赵整（魏晋）

地列酒泉，天垂酒池。杜康妙识，仪狄先知。纣丧殷邦，桀倾夏国。

由此言之，前危后则。
贺郑枢齐 其九
刘子寰（宋代）

君臣鱼水方行道，德性鸾凰素服人。四海衣冠祈宋祚，万年基业系公身。
延之云久迟公来不谓迫之乃肯顾我既开此路却当以匪人为津梁矣致我佳客敢忘其德口占为戏
李之仪（宋代）

一水相忘辄自疲，青毡情厚失先期。从今不比鸬鹚数，更欲棠阴借异时。
买鱼
陆游（宋代）

两京春荠论斤卖，江上鲈鱼不直钱。
斫脍捣齑香满屋，雨窗唤起醉中眠。
即觉庵子中居士来访妙峰之西既去作六言五首
释正觉（宋代）

欲下前时雪磴，重开向日风翎。
此去丁宁华鸟，莫来狼藉春庭。
和潘经略广州峡山五首
释宝昙（宋代）

云山最佳处，猿鸟无缺供。
人影堕清镜，花气来晴峰。
苔藓上佛壁，兔丝蔓寒松。
何年发天閟，当在浩劫中。
喜迁莺·歌声凄怨
高观国（宋代）

歌声凄怨。是几度诉春，春都不管。感绿惊红，颦烟啼月，长是为春消黯。玉骨瘦无一把，粉泪愁多千点。可怜损，任尘侵粉蠹，舞裙歌扇。转盼。尘梦断。峡里云归，空想春风面。燕子楼空，玉台妆冷，湖外翠峰眉浅。绮陌断魂名在，宝箧返魂香远。此情苦，问落花流水，何时重见。
峰铁峡
文同（宋代）

东风吹空力何短，三月陇山全未暖。
文法奸酋引骑兵，飞随银鹘弓刀满。
霜矛雪甲寒如水，候卒何由知首尾。
君不见峰铁峡头云色死，一过萧然五十里。
观射
胡庭兰（明代）

锦队翱翔建水东，咆哮猛士竞弯弓。帐前百步穿杨巧，马上双飞饮羽雄。

诸葛山昏禽欲尽，步兵厨裹酒为空。明朝纵猎围还合，射虎平林更射熊。
怀古十首 其四 咸阳
陈恭尹（清代）

关门一夜柳条春，今古芒芒草色新。龙虎片云终王汉，诗书馀火竟烧秦。

瑶池西望犹通鸟，渭水东流不待人。最是五陵游侠客，年年磨剑候风尘。
次韵侯宣州利建招致政汪大夫
苏辙（宋代）

社瓮壶浆接四邻，肩舆拄杖试红尘。
惯眠林下三竿日，来看城中万井春。
世上升沉无限事，樽前强健不赀身。
经过已足知公政，长见车中有老人。
玉楼春 其四 用韵答国兴、仲洽、岩叟
辛弃疾（宋代）

青山不会乘云去。怕有愚公惊著汝。人间踏地出租钱，借使移著无著处。

三星昨夜光移度。妙语来题桥上柱。黄花不插满头归，定倩白云遮且住。
水调歌头·关中有萧相
佚名（宋代）

关中有萧相，江左见夷吾。中兴帝赉良弼，休运应乾符。百五期过一日，十万声号半夜，南极灿晴虚。崧岳生申甫，河洛出图书。领坡仙，陪橐从，镇潜都。九重作夜有梦，问到北岩无。须信建溪桃李，难驻商川舟楫，归去伴都俞。岁伴南山寿，日拱北辰居。
元旦望阙叩头而作
史弥忠（宋代）

青帝初传令，山河万象新。圣恩宽似海，世态乐同春。

拜阙难辞老，居官岂为贫。京华望不远，感激切微臣。
题洋菊四十四种 其三十二 蝶翅丛
弘历（清代）

蛤粉色初匀，翩翾展轻翅。春驹丛里过，乍难辨同异。
北望
陆游（宋代）

北望中原泪满巾，黄旗空想渡河津。
丈夫穷死由来事，要是江南有此人！
鹊桥仙
刘一止（宋代）

春风真个，取将花去，酬我清阴满院。名园清昼漏签迟，未肯负、酒朋歌伴。

使君情在，暮云合处，卧看碧峰峨弁。向来魂梦几曾真，休怨断、楼高不见。
西湖月夜
周紫芝（宋代）

月到中天火未流，水边风露已含秋。问谁乞取西湖角，红藕花中著钓舟。
以香烛团茶琉璃献花碗供布袋和尚颂 其二
黄庭坚（宋代）

弥勒真弥勒，分身千百亿。若问下生时，不打这鼓笛。
渔父词
蒲寿宬（宋代）

远入茫茫无尽边。渔舟来往似行天。敧枕看，不成眠。谁识人间太乙仙。
浣溪沙 其九 访炼师
俞彦（明代）

花里寻师到杏坛。养真高静出尘寰。

机心还逐白鸥闲。

迸水定浸香案湿，洞门深锁碧窗寒。东来紫气满函关。
颂古一百二十一首
释宗杲（宋代）

脑后见腮村僧，大开眼了作梦。
虽然趁得老鼠，一棒打破油瓮。
杨刘
王安石（宋代）

人各有是非，犯时为患害。
唯诗以谲谏，言者得无悔。
汾王昔监谤，变雅今尚载。
末俗忌讳繁，此理宁复在。
南山咏种豆，议法过四罪。
玄都戏桃花，母子受颠沛。
疑似已如此，况欲谆谆诲。
事变故不同，杨刘可为戒。
离亭燕 雨中将发梁溪，云臣拉赴竹逸斋头看梅，小饮数巡，匆匆判袂，升舻若失，怅赋小词
陈维崧（清代）

花妮行人小惹，莺怪行人低骂。正值小楼开似雪，抵死只将帆挂。

粉泪脸边明，脉脉含情待话。

嘱付梅清月寡，暂耐雨婚烟嫁。此去春江帆正满，路隔才踰一舍。

待汎惠泉归，相赏水边篱下。
大名温尚书之任
杨亿（宋代）

窣云楼堞古铜台，幕府池塘菡萏开。
毕万山河千里迥，亚夫钟萏九天来，
必鞬前队射雕手，载笔初筵倚马才。
命将文昌非细事，星光昨夜动昭回。
王能甫作葡萄一枝於圆扇之上戏作小诗报之
郑刚中（宋代）

妙笔窥天顷刻成，浑如小架月初明。
扶蔬老蔓敷新叶，下盖累累紫水晶。
望江南
周容淑（宋代）

春去也，白雪尚飘零。万里归人骑快马，到家时节藕花馨。那更忆长城。

妾薄命，两鬓渐星星。忍唱乾淳供奉曲，断肠人听断声。肠断泪如倾。
偈颂四十二首
释祖先（宋代）

尧仁广被三千界，舜德长敷亿万年。
珍重圣恩何以报，只凭一炷海檀烟。
采桑子
吕本中（宋代）

乱红夭绿风吹尽，小市疏楼。细雨轻鸥。总向离人恨里收。

年年春好年年病，妾自西游。水自东流。不似残花一样愁。
题崇圣寺简云端僧录
赵嘏（唐代）

暮尘飘尽客愁长，来扣禅关月满廊。宋玉逢秋空雪涕，

净名无地可容床。高云覆槛千岩树，疏磬含风一夜霜。

回首故园红叶外，只将多病告医王。
调任长安过灞桥 其一
张篯（清代）

年年折柳灞桥过，风雪征鞍句漫哦。管领春光看此度，棠阴可比柳阴多。
觱篥吟，次赵季文韵，赠老伶杜宽
郑元祐（元代）

吴王故宫天早秋，谁吹觱篥城南楼？一吹风生鹔鹴裘，再吹何人敢伊优？

曲终引气如刀锼，龙笛凤笙皆不侔。五音喷薄一吸收，玉关泪落定远侯。

不独壮士皆回头，杜伶何来自中州。目睫每射车前牛，不以伎业寒飕飕。

妙吹觱篥冠名流，嚼宫喷徵无时休。巧如春莺转晓簧舌抽，歘如饥鹘啸树呼高飂。

惨如国殇举燐、精灵夜相求，划如雌龙挟雨、归吟百丈湫。

纬嫠与爨妇，听终各自愁。为问竹枝芦叶、若为写出秦青讴？

四座皆感叹，何如谢安石，素抱苍生忧。且复弹丝弄竹，少为东山留。

我愿谢公上廊庙，任臣邻掌调燮锵琳球。一鸣箫韵下威凤，和乐雍雍闻九丘。

毋但谣觱篥，妙语高浮浮。功成拂衣沧海上，仙人并辔骖螭虬。

却怜江潭憔悴者，悲世迫隘赋远游。
花枝归客园花似笑似怜又似有所思诗以解之 其二
郭之奇（明代）

倾盖持携却甚真，莫嫌多事转相嗔。纵留此地应谁主，五夜微芳独懊春。
晚登京口倅厅富览二首 其二
陈鉴之（宋代）

孙刘昔虎视，铁骑如风雷。白水列苍嶂，今焉侑予杯。

功名诧一时，空云暂崔嵬。衲子真英雄，一龛老岩隈。
山友辞 泥滑滑
王质（宋代）

泥滑滑，泥滑滑，林雨林风交飒飒。苍皮翠荚啄鲜香，树外行人何时歇。

山有果，山有蔬，枫脂松胶香有馀。呜呼此友兮慰所须，野草山花满地铺。
奉送二十三舅录事
杜甫（唐代）

贤良归盛族，吾舅尽知名。徐庶高交友，刘牢出外甥。

泥涂岂珠玉，环堵但柴荆。衰老悲人世，驱驰厌甲兵。

气春江上别，泪血渭阳情。舟鹢排风影，林乌反哺声。

永嘉多北至，句漏且南征。必见公侯复，终闻盗贼平。

郴州颇凉冷，橘井尚凄清。从役何蛮貊，居官志在行。
次公山中有绿萼梅 其一
韩淲（宋代）

问讯春山绿萼梅，今年还有几枝开。主人曳履花香底，谁是渔樵可往来。
云起楼为彻如赋
袁宏道（明代）

白云缥缈如仙客，只在轩前人不识。高人兴云若故知，近固追随远亦得。

鬘鬟人物偶尔成，岂有神情与香色。治然一以气类从，如磁与铁自相即。

主人玉女潭边住，楼居正直高崖处。赤栏翠竹与山平，便是孤云来去路。

朝随马迹渡头风，暮宿罨画溪上树。云耶君耶递为主，茶烟湿处飞泉怒。

雨中自有徐熙山，秋来忽遇王维句。只今长安浩浩尘，云亦随君马上去。

西山逼眼万螺青，是中应有云流寓。东华举首即重霄，垂天漠漠如飞絮。
送僧南游
鲍溶（唐代）

且攀隋宫柳，莫忆江南春。师有怀乡志，未为无事人。
点绛唇·昨夜寒梅
佚名（宋代）

昨夜寒梅，一枝雪里多风措。幽香无数。不与群花语。最是凝情，月夜交光处。谁为主。待须折取。羌管休轻举。
夜起步月偕妇王采薇
孙星衍（清代）

残香掩空衾，出户夜凄绝。云背度月来，花梢逗烟出。

幽行过篱影，微步上庭樾。婢仆各已眠，虚扉尚开豁。

园空息群动，露响下林末。众青多争肥，艾气自孤发。

各怀幽栖愿，颇欲避白日。君疴遂侵肺，我愁自沦骨。

怪鹏藏深柯，长声竖惊发。回瞻虚帘下，镫冷小虫密。

何时入名山，共子著书毕。